钦定古今图书集成/明伦汇编/闺媛典/第329卷 > 卫姬
## 钦定古今图书集成/明伦汇编/闺媛典/第329卷 > 卫姬

按刘向《列女传》，卫姬者，卫侯之女，齐桓公之夫人也。
桓公好淫乐，卫姬为之不听郑卫之音。桓公用管仲、
甯戚行伯道，诸侯皆朝，而卫独不至。桓公与管仲谋
伐卫。朝入闺，卫姬望见桓公，脱簪珥，解环珮，下堂再
拜曰：“愿请卫之罪。”桓公曰：“吾与卫无故，姬何请耶？”对
曰：“妾闻之：人君有三色，显然喜乐、容貌。淫乐者，钟鼓
酒食之色。寂然清静，意气沉抑者，丧祸之色。忿然充
满，手足矜动者，攻伐之色。今妾望君举趾高，色厉音
扬，意在卫也，是以请也。”桓公许诺。明日临朝，管仲趋
进曰：“君之莅朝也，恭而气下，言则徐，无伐国之志，是
释卫也。”桓公曰：“善。”乃立卫姬为夫人，号管仲为仲父。
曰：“夫人治内，管仲治外，寡人虽愚，足”以立于世矣。君
子谓：卫姬信而有行。《诗》曰：“展如之人兮，邦之媛也。”